 First time voters, police tok ahead of Osun election  Some young pipo for Osun state say dia expectation dey high ahead of di governorship election for di state on Saturday. Most of di young pipo wey be first time voters say dem dey happy say dem don get di right to take dia own decision on di politics of di South western state. Nobody fit tell me who I go vote for. I know di problem of dis state and dis kontri and I don get right to decide wetin I want, 20 year-old Amdalat Abdulgafar tell BBC Pidgin. She say most of wetin dey happun dey affect her and dat na why I go apply for my own PVC. I apply in March dis year and I get am for May. Ope Olayemi, wey be 19 years old say im na small pikin for 2018 wen dem do di last election for di state. E say I dey see wetin dey happun for di education sector. ASUU dey strike since and e no good. For Osun state we know who be candidate wey go change tins for us. Na day pesin I go vote, e add. Anoda pesin wey tok na Aishat Adetunji wey say she no go sell her vote for any amount. Di 25 year old say, Di money wey dem go give me no go solve my problem for the next four years. Di Nigeria police force say dem go work wit anti corruption agency, Economic and Ficial Crimes Commission EFCC to reduce vote buying during di election for Osun. Muyiwa Adejobi, police toktok pesin tok wen e dey address tori pipo for di Police High command for Osogbo. For di just concluded election for Ekiti state, vote buying na di biggest challenge for di election. Di Independent National Electoral Commission Inec say dem go try to prevent vote buying for Osun election but police dem go work wit EFCC to reduce am well well. Na EFCC get di mandate to chase pipo wey dey do fraud. Police also get di mandate to arrest vote buyers but our main focus for dis election to protect evri body. To make sure say peace dey. EFCC get di experience and expert wey sabi trace fraud and movement of liquid cash. Our own be say we go support EFCC when fat time reach, oga Muyiwa tok. Sabi pipo say di race na between three parties; di PDP, APC and SDP. 